ข้อบัญญัติองค์การบริหารส่วนตำบลหนองสองห้อง เรื่อง การลดหย่อนภาษีบำรุงท้องที่ พ.ศ. 2557
ข้อบัญญัติองค์การบริหารส่วนตำบลหนองสองห้อง
ข้อบัญญัติองค์การบริหารส่วนตำบลหนองสองห้อง
เรื่อง
การลดหย่อนภาษีบำรุงท้องที่ พ.ศ. ๒๕๕๗[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลหนองสองห้องโดยความเห็นชอบของสภาองค์การบริหารส่วนตำบลหนองสองห้องและนายอำเภอหนองสองห้อง
จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลหนองสองห้อง เรื่อง การลดหย่อนภาษีบำรุงท้องที่
พ.ศ. ๒๕๕๗

ข้อ ๒ ข้อบัญญัตินี้
ให้ใช้บังคับในเขตองค์การบริหารส่วนตำบลหนองสองห้อง นับแต่วันถัดจากวันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลหนองสองห้องแล้วสิบห้าวัน

ข้อ ๓ บรรดาข้อบัญญัติ
ข้อบังคับ
ระเบียบและคำสั่งอื่นใดในส่วนที่ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า
พื้นที่ดิน และความหมายรวมถึง พื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินไม่เป็นกรรมสิทธิ์ของเอกชน
ปี หมายความว่า ปีปฏิทิน
ที่ประกอบกสิกรรม หมายความว่า
พื้นที่ซึ่งใช้ในการเพาะปลูกพืชที่เป็นประโยชน์ในการประกอบอาชีพหรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ

ข้อ ๕ ให้บุคคลธรรมดาซึ่งเป็นเจ้าของที่ดินแปลงเดียว
หรือหลายแปลงที่อยู่ในเขตองค์การบริหารส่วนตำบลหนองสองห้อง และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ได้จำนวนสามไร่

ข้อ ๖ กรณีที่ดินมีสิ่งปลูกสร้าง
และใช้สิ่งปลูกสร้างนั้น
เป็นสถานประกอบกิจการค้าหรือให้เช่าไม่ได้รับการลดหย่อนสำหรับของส่วนที่ดินที่มีสิ่งปลูกสร้างที่ใช้เป็นสถานประกอบกิจการค้าหรือให้เช่านั้น

ข้อ ๗ ให้นายกองค์การบริหารส่วนตำบลหนองสองห้อง
เป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ ข้อบังคับ
ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๓๐ ธันวาคม พ.ศ. ๒๕๕๗
ธรณ์เทพ
จงเทพ
นายกองค์การบริหารส่วนตำบลหนองสองห้อง







ปริยานุช/จัดทำ
๓๑ สิงหาคม
๒๕๕๘

ปริญสินีย์/ตรวจ
๓๑ สิงหาคม
๒๕๕๘












[๑] ราชกิจจานุเบกษา
เล่ม ๑๓๒/ตอนพิเศษ ๑๙๙ ง/หน้า ๔๔/๒๘ สิงหาคม ๒๕๕๘